Oupa doodgeskiet, 3-jarige sien hoe ouma gemartel wordPeet Swanepoel. (Foto: Facebook) Drie gewapende rowers het glo gedreig om ŉ driejarige seuntjie in ŉ warm oond te druk om sy ouma, Annelize Swanepoel (52), te dwing om vir hulle kontant te gee. Die rowers het Swanepoel en haar kleinseun, Franco, Woensdagoggend vroeg in hul huis in Del Judor in Emalahleni (Witbank) ingewag. Swanepoel het haar kleinseun vroegdag oudergewoonte by sy ma gaan oplaai, voordat die twee terug is huis toe. Sy ouma neem Franco dan later skool toe, het PC Swanepoel (23), Franco se pa, gesê. Voor hulle tuiskoms het die rowers egter reeds toegeslaan en die huis begin plunder. Hulle het onder meer wapens uit die kluis gebuit en Annelize met ŉ dubbelloophaelgeweer in die gesig geslaan in hul soeke na kontant. Haar neus is gebreek en een van haar wangbene gekraak. Sy is ook gewurg en vasgebind, het PC gesê. Volgens hom het die aanvallers bly vra na ŉ kluis wat glo in die huis se dak versteek is, maar dié bestaan nie. Daar was ook nie kontant in die huis nie. Annelize se man, Peet (51), het intussen toevallig by die huis aangekom en hom in die rooftog vasgeloop. Die rowers het in dié tyd Annelize se Suzuki Swift in die oprit laat luier terwyl hulle begin het om hul buit daarin te laai. Peet het onraad vermoed toe hy buite om die huis gestap het. Hy is egter met die haelgeweer doodgeskiet voordat hy nog enigsins ŉ kans gehad het om te reageer. “My pa is ŉ held. Dit is ŉ moeilike ding om te sê, maar hy was moontlik die engel gewees wat hulle gered het,” het PC gesê. Volgens sers. David Ratau, polisiewoordvoerder, is ses wapens en twee televisiestelle by die gesin gebuit. ŉ Veiligheidsmaatskappy het die Suzuki-voertuig ŉ ent van die huis verlate aangetref. Daar was geen spoor van die aanvallers nie en hulle is steeds op vrye voet, het Ratau gesê. Die Swanepoel-gesin: van links is Peet, Lené, Annelize en agter is PC en sy seuntjie, Franco (3). (Foto: Facebook) PC, wat in ŉ woonstel op dieselfde perseel as sy ouers woon, het gesê die motor het sonder brandstof gaan staan. Sy suster, Lené (19), ŉ onderwysstudent aan die Noordwes-Universiteit se Potchefstroom-kampus, het gister inderhaas huis toe gekom nadat sy oor die voorval ingelig is. Hulle waak sedertdien by hul ma in die hospitaal. Annelize is intussen na die Emalahleni- private hospitaal (EPH) oorgeplaas. Sy is in ŉ bestendige toestand en moet onder meer rekonstruktiewe chirurgie aan haar gesig ondergaan, het PC gesê. Rona Hearne, ŉ vriendin van die gesin, het gesê die gemeenskap het reeds hul harte oopgemaak en ingespring om die Swanepoels by te staan. Hearne help met fondsinsamelings vir onder meer Annelize se mediese onkoste. Sy het nie ŉ mediese fonds nie. PC het gesê dit is danksy dié bydraes van die gemeenskap dat sy ma na die EPH oorgeplaas kon word. ‘n Verassingsdiens gaan later vir Peet gehou word. Dit gaan waarskynlik eers gebeur wanneer Annelize voldoende herstel het. Volgens PC is klein Franco diep getraumatiseerd, maar fisiek ongedeerd. Hy sal vir traumaberading geneem word, maar is in dié stadium rustig en hou aan babbel oor die gebeure. PC het gesê hulle is ook uiters dankbaar vir die gemeenskap wat hulle in dié tyd wonderlik ondersteun.